Maar daar kom ’n tyd, en dit is nou, wanneer die ware aanbidders die Vader deur die Gees en in waarheid sal aanbid, want die Vader wil juis hê dat die mense wat Hom aanbid, dit so moet doen. Joh 4:23 NAV
Die Samaritaanse vrou vra Jesus uit oor die ware aanbiddingsplek: Jerusalem of Gerisim? Jesus sê dat dit vir God nie soseer oor die plek gaan nie, maar oor die hart. Jy kan op die regte plek die regte dinge doen, maar jou hart kan steeds verkeerd wees! As jou hart egter opreg is met God, kan jy Hom op enige plek aanbid. Dan sal die Heilige Gees vir ons wys waar God teenwoordig is en werk. Hy sal ons byvoorbeeld wys dat God intens teenwoordig is in ‘n spesifieke situasie, dat Hy nou met MY praat, deur iemand se woorde of dat daar vir MY ‘n les is in die toneel voor my. Dan word die hele lewe vir ons heilig, die hele aarde sy tempel – dan kan ons aanbid of ons nou in ‘n katedraal is of in die veld, in ‘n kerk of in ‘n plakkerskamp. Die Gees lei ons altyd in aanbidding in!